EVROPSKA KOMISIJA Bruselj, 12.12.2017 COM(2017) 747 final POROČILO KOMISIJE EVROPSKEMU PARLAMENTU IN SVETU o izvajanju Uredbe (ES) št. 762/2008 Evropskega parlamenta in Sveta

z dne 9. julija 2008 o predložitvi statističnih podatkov o ribogojstvu

s strani držav članic in razveljavitvi Uredbe Sveta (ES) št. 788/96



KAZALO 1. Ozadje 2. Glavne ugotovitve 2.1. Pravočasnost in popolnost 2.1.1. Pravočasnost 2.1.2. Popolnost 2.2. Doslednost 2.2.1. Kakovost in točnost 2.2.2. Primerljivost 2.3. Relevantnost 2.4. Dostopnost 2.4.1. Spletna podatkovna zbirka 2.4.2. Objave in preglednice s podatki 2.4.3. Metapodatki 2.5. Zaupnost podatkov 3. Obremenitev in stroškovna učinkovitost 4. Zaključek 5. Priporočila





1.Ozadje Komisija (Eurostat) zbira statistične podatke o ribogojstvu na podlagi Uredbe (ES) št. 762/2008 Evropskega parlamenta in Sveta. Člen 11 Uredbe določa, da mora Komisija Evropskemu parlamentu in Svetu vsaka tri leta predložiti poročilo o kakovosti in relevantnosti statističnih podatkov, ki so jih sporočile države članice. V poročilu mora biti analizirana tudi stroškovna učinkovitost sistema za zbiranje podatkov in poudarjene vse dobre prakse, s katerimi bi se lahko zmanjšala delovna obremenitev držav članic ter zagotovili uporabnejši in bolj kakovostni podatki. Uredba se uporablja za vseh 28 držav članic EU ter za Norveško, Islandijo in Lihtenštajn (velja namreč za Evropski gospodarski prostor). Luksemburg in Lihtenštajn nimata tržne ribogojne proizvodnje, zato sta izvzeta iz obveznosti sporočanja podatkov. To poročilo temelji zlasti na poročilih o kakovosti ribogojstva, ki so jih države članice predložile za referenčno leto 2015. Večina držav članic je poročila o kakovosti za leto 2015 izpolnila pravočasno, tako da so se lahko upoštevala za to ocenjevalno poročilo. Bolgarija, Italija in Poljska pa tega niso storile, zato so informacije, ki so na voljo za te države, vzete iz prejšnjih poročil o kakovosti. Komisija (Eurostat) je analizirala tudi podatke o ribogojstvu za obdobje 2013–2015. Evropski statistični sistem (ESS) je zagotovil informacije o skupnih stroških zbiranja podatkov. Zato so v tem poročilu ocenjene pravočasnost, popolnost, doslednost, dostopnost in zaupnost podatkov na splošno; obravnavana sta tudi obremenitev zaradi postopka zbiranja podatkov in njegova stroškovna učinkovitost. Prejšnji ocenjevalni poročili o statistiki ribogojstva, predloženi na podlagi Uredbe, sta bili objavljeni junija 2015 (za podatke za obdobje 2011–2013) in julija 2012 (za podatke za obdobje 2008–2010). Obe poročili sta bili objavljeni s šestmesečno zamudo. To poročilo je objavljeno pravočasno, vendar zajema le dve leti, saj podatki za leto 2016 ob pripravi poročila še niso bili na voljo. 2.Glavne ugotovitve 2.1.Pravočasnost in popolnost 2.1.1.Pravočasnost Večina držav članic je v zadnjih letih upoštevala roke za predložitev podatkov, tretjina pa jih je nekaj naborov podatkov poslala po roku. V večini primerov je bila zamuda razmeroma majhna. Komisija (Eurostat) je sprejela ukrepe za iskanje rešitev s Francijo in Italijo, ki sta podatke večkrat poslali zelo pozno. Komisija (Eurostat) je podatke objavila takoj po njihovi potrditvi. Veljavni podatki so v javni podatkovni zbirki Komisije (Eurostata) običajno na voljo do konca marca v letu po roku. Podatki se lahko revidirajo kadar koli med letom. 2.1.2.Popolnost Glavni nabor podatkov o ribogojstvu (proizvodnja v ribogojstvu) je bil razmeroma popoln. Sčasoma je postal popolnejši. Več držav je imelo težave z naborom podatkov o ikrah za prehrano ljudi. O tem vprašanju se je razpravljalo na zadnjem srečanju delovne skupine za statistiko ribištva aprila 2017. V preglednici o vnosu v ribogojstvo na podlagi ujetja so pogosto manjkale cene na enoto, ker so bili v naboru podatkov zbrani podatki o drstečih ribah, ujetih v naravi. Nekateri ribogojni objekti drstečih rib niso kupili, ampak so jih ujeli sami, v teh primerih pa je bilo cene težko oceniti. V preglednici so manjkali nekateri podatki, povezani s proizvodnjo v vališčih in vzgajališčih. Pogosto je bil razlog za to spremenljiva proizvodnja v državah, kjer je bil obseg proizvodnje zelo majhen. 2.2.Doslednost 2.2.1.Kakovost in točnost Podatki so bili na splošno dobre kakovosti, saj je bila stopnja odziva na zbiranje podatkov s popisom v večini držav zelo visoka. Skoraj vse države članice so presodile, da pristranskost, povezana z neodzivnostjo, ne obstaja ali je zanemarljiva. Zelo malo jih je poročalo o napakah pri merjenju, vzorčenju ali vnosu podatkov. Napake pri zajetju so bile prav tako zanemarljive. Napake pri razvrstitvi vrst ali metod so bile redke in so zelo malo vplivale na kakovost podatkov. 2.2.2.Primerljivost S smernicami Eurostata za zbiranje podatkov iz leta 2015 se je izboljšala geografska primerljivost podatkov. Statistiko ribogojstva, ki je bila predložena Komisiji (Eurostatu) na podlagi Uredbe, je mogoče med državami članicami dobro primerjati.

Države članice so poročale le o manjših razlikah, ki izhajajo iz metodoloških sprememb od prvega zbiranja podatkov do najnovejšega (2015). 2.3.Relevantnost Podatki, zbrani na podlagi Uredbe, so bistveni za informirano in z dokazi podprto oblikovanje politik na nacionalni ravni in ravni EU. Podatki o ravneh proizvodnje in gibanjih so pomembni za analizo razvoja sektorja ribogojstva v okviru skupne ribiške politike. Količinski podatki so osrednjega pomena pri oblikovanju večletnih nacionalnih načrtov držav članic za trajnostno ribogojstvo. Oblikovalcem politike, industriji in civilni družbi zagotavljajo trdne temelje, na katerih je treba graditi prihodnost sektorja. Poleg tega so podatki pomemben vir za publikacije in storitve drugih organizacij. Organizacija Združenih narodov za prehrano in kmetijstvo ter Organizacija za gospodarsko sodelovanje in razvoj sta močno odvisni od statistike, zbrane na podlagi Uredbe. Evropska opazovalnica trgov za proizvode iz ribištva in akvakulture uporablja podatke Komisije (Eurostata) pri pripravi strukturne analize evropske ribiške in ribogojne industrije. Svetovna trgovinska organizacija uporablja evropsko statistiko ribogojstva pri pregledu trgovinske politike. Skoraj vse države članice so potrdile, da podatke o ribogojni proizvodnji potrebujejo tudi na nacionalni ravni. Večino nacionalnih potreb po podatkih so v celoti ali skoraj v celoti izpolnili podatki, zbrani na podlagi Uredbe. Vendar Uredba ne zajema pomembnih podatkov o vnosu krme, namenu proizvodov, proizvodnih stroških, zaposlovanju in drugih socialno-ekonomskih spremenljivkah. Socialno-ekonomske informacije za morsko akvakulturo se zbirajo na podlagi Uredbe (EU) 2017/1004. Nasprotno pa so nekatere države članice navedle, da je zbiranje podatkov preveč podrobno in obremenjujoče za nacionalne potrebe. 2.4.Dostopnost 2.4.1.Spletna podatkovna zbirka Statistika ribogojstva se v javni podatkovni zbirki Komisije (Eurostata) pojavlja kot naslednji nabori podatkov: ·proizvodnja v ribogojstvu, razen v vališčih in vzgajališčih (fish_aq2a); ·proizvodnja iker v ribogojstvu za prehrano ljudi (fish_aq2b); ·vnos v ribogojstvo na podlagi ujetja (fish_aq3); ·proizvodnja iker v vališčih in vzgajališčih (fish_aq4a) in ·proizvodnja nedoraslih rib v vališčih in vzgajališčih (fish_aq4b). Poleg tega je polovica držav članic podatke objavila v nacionalnih spletnih podatkovnih zbirkah ali kot prenosljive letne preglednice. Dostop do teh izdelkov je vedno brezplačen. 2.4.2.Objave in preglednice s podatki Komisija (Eurostat) je podatke in članke o ribogojstvu objavila v svoji spletni zbirki Statistics Explained in statističnih knjigah. Večina držav članic je statistiko ribogojstva redno objavljala v različnih poročilih, ki so jih v nekaterih primerih spremljala sporočila za javnost. 2.4.3.Metapodatki Komisija (Eurostat) je v skladu s Prilogo VI k Uredbi nacionalna poročila o kakovosti zbirala vsako leto. Ta poročila so vsebovala podrobne informacije o kakovosti podatkov in metodah, uporabljenih za njihovo zbiranje. Nacionalna poročila o kakovosti, ki so bila pripravljena v skladu s smernicami evropskega statističnega sistema, so bila zbrana v orodju za obdelavo metapodatkov evropskega statističnega sistema (ESS Metadata Handler).